google/wiki40b huggingface dataset:
Miloš Zeman

Bakgrunn

Zeman har en eksamen i økonomi fra 1969.
I 1970 ble han ekskludert fra Alexander Dubčeks kommunistparti, der han hadde vært medlem siden 1968. I 1989 var han involvert i Fløyelsrevolusjonen og deltok der aktivt. I 1993 ble han formann i Det sosialdemokratiske parti (CSSD). Han ble statsminister etter valget i juni 1998.
Zeman forlot det sosialdemokratiske partiet i 2007 etter en konflikt med den daværende partilederen, Jiří Paroubek.

Borgerrettspartiet

I oktober 2009 grunnla Zeman et nytt parti, Borgerrettspartiet.
I presidentvalget i januar 2013 gikk Zeman seirende ut av andre runde, der motkandidaten var Karel Schwarzenberg.
Everyway That I Can

Eurovision Song Contest

Den tyrkiske kringkasteren TRT fikk landets store popstjerne, Sertab Erener, til å representere Tyrkia i Eurovision Song Contest i Riga lørdag 24. mai 2003. Musikeren Demir Demirkan skrev «Everyway That I Can» vinteren 2003 og fikk Ozan Çolakoğlu til å arrangere og produsere den. Sistnevnte hadde tidligere hatt et suksessrikt samarbeid med det tyrkiske popidolet Tarkan, kjent for låten «Şımarık» fra 1997.
Sangvalget var kontroversielt i Tyrkia, både fordi den ble ansett for å være for kommersiell og vestlig. Erener fikk også kritikk fordi hun valgte å synge på engelsk i stedet for tyrkisk. Tross kritikken var melodien likevel tyrkisk-inspirert og inneholdt også tradisjonelle tyrkiske instrumenter. 
Før den internasjonale finalen var russiske t.A.T.u. og Spanias Beth de store favorittene, mens «Everyway That I Can» var nevnt som en utfordrer. I finalen var Tyrkia det fjerde landet på scenen av 26 deltakere. Sertab Ereners fremføring skilte seg ut, blant annet med bruk av magedansere.
Avstemningen ble en tett kamp mellom Russland, Belgia og Tyrkia, og de tre landene vekslet på å lede. Først da Slovenia som siste land, ga 10 poeng til Tyrkia, var resultatet klart. Tyrkia vant med 167 poeng, bare to poeng foran Belgia og tre poeng foran Russland. Norske tv-seere hadde Tyrkia på andreplass og ga vinnersangen 10 poeng. Dette var Tyrkias første og så langt eneste seier i konkurransen.

Etter seieren

«Everyway That I Can» – også stavet «Every Way That I Can» – ble den største kommersielle suksessen til en Eurovision-vinner siden Katrina and the Waves' «Love Shine a Light» i 1997. Sangen gikk til topps på hitlistene i Tyrkia, Hellas og Sverige, og den endte opp på topp ti i blant annet Belgia, Spania og Nederland. Sangen ble også sertifisert til platina i Hellas, og gull i Sverige. I Norge kom den imidlertid ikke inn på VG-lista.
Sangen var også en av fjorten tidligere Eurovision-låter som deltok i jubileumsshowet Congratulations: 50 Years of the Eurovision Song Contest i København i 2005. I konkurransen ble «Everyway That I Can» kåret til den niende beste sangen fra konkurransens første 50 år.
Republikken Tuvas flagg

Republikken Tuvas flagg er gult, hvitt og blått. Den gule fargen står for velstand, hvitt for renhet og blått for mot og styrke. Det blå og hvite mønsteret forklares ved at det står for to elver som flyter sammen. Flagget har forholdet 1:2.
Flagget ble innført 17. september 1992. Den opprinnelige befolkningen i Tuva er buddhister og få dager etter at flagget ble vedtatt fikk det Dalai Lamas velsignelse.
Darwins tuberkel

Darwins tuberkel, også kalt Darwins knute, er en liten fortykkelse på kanten (den ytre ørekrumningen) av det ytre øret . Knuten forekommer hos én av ti mennesker, og er antagelig en evolusjonær rest av et ledd som gjorde at våre forfedre kunne folde ned den øvre delen av øret og dekke til den ytre øregangen. Tuberkelen er oppkalt etter naturforskeren Charles Darwin.
Beidaihe

Beidaihe (kinesisk: 北戴河区, pinyin: Běidàihé qū) er et bydistrikt i byprefekturet Qinhuangdao øst i provinsen  Hebei i Folkerepublikken Kina. Distriktet er på 70 km² og har ca. 70 000 innbyggere. Den har ti kilometer lange badestrender. 
Baidaihe er et kjent badested, og mange medlemmer av politbyrået i Det kinesiske kommunistparti tilbringer sommerferien på strendene her. Noen av strendene av reservert for privilegerte partifolk og betalingssterke utenlandske turister. Beidaihes byområde minner mer om en vestlig badeby enn en kinesisk kystby. 
Dessuten er Beidaihe kjent blant ornitologer ettersom den er et landested for trekkfugler.

Historie

Beidaihe fikk betydning som badeby da engelske ingeniører som bygget jernbanestrekningen  Tianjin–Shanhaiguan begynte å komme dit for hvile. Utlendinger og rike kinesere bygde villaer her. Under bokseropprøret ble de brent ned, men nye ble oppbygd senere. Etter 1949 ble Beidaihe feriested for arbeidere, og det ble bygget en rekke sanatorier. Også ledende funksjonærer som Jiang Qing kom dit.

Samferdsel

Beidaihe er stoppested på den viktige jernbanelinen Jinghabanen som løper fra Beijing til Harbin via blant annet Tianjin, Tangshan, Shenyang og Changchun.
Vollgrav

Vollgrav er en bred, ofte vannfylt, jordfordypning, som omgir murene til en festning eller en borg. En slik vollgrav fungerte som en permanent beskyttelse mot angrep utenifra.
Vannfylte vollgraver gjorde det blant annet vanskelig for fienden å grave seg tunneler under vollgraven. Ofte gikk adkomsten til borgen eller festningen via en vindebro over vollgraven.
Vollgraver var mest benyttet i middelalderen og renessansen.
Fra 1800-tallet medførte ny forsvarsstrategi at vollgraver ble umoderne, og gamle vollgraver ble mange steder fylt igjen eller omgjort som en del av et parkområde. I Tivoli (København) er en del tivoliet opprinnelig en vollgrav.
Chloroperlidae

Utseende

Små til middelsstore steinfluer med lange haletråder. Både voksne og nymfer er gjerne lyst gule eller grønnlige på farge.
Hos de voksne er begge vingepar smale, temmelig like på formen, bakvingen mangler et utvidet analfelt. Hodet har to mørke punktøyne (ocelli) i pannene. Bakerst har det to haletråder som er omtrent så lange som bakkroppen.
Nymfene er slanke, hodet litt bredere enn pronotum, som er ganske lite og ovalt. Haletrådene er forholdsvis korte.

Levevis

Nymfene finnes på sand- eller grusbunn i elver eller også på slik bunn i strandsonen på næringsfattige innsjøer.
Polder

Polder (dansk: kog; tysk: koog; nederlandsk: polder) er en landskapstype som er gjenvunnet ved menneskelig innsats, ved at området er omgitt av diker. Tidligere hav, innsjø eller sump stenges inne og silt-driften fra elver eller tilførte masser gjør området om til tørt land, ofte svært fruktbart for landbruk. Poldere er vanlige i Nederland ved Nordsjøen, men finnes også siden middelalderen i Kina, i Danmark, Tyskland og et sted i Estland (Aardla-polderen fem km sør for Tartu).
Dikene ble først og fremst bygget for at man skulle skaffe (jordbruks)land i et valgt område. Området ble tørrlagt, dikene holdt ved like og i flere tilfeller forsterket og gjort høyere slik at landet ble beskyttet mot oversvømmelser. Slik har poldere blitt benyttet både som ledd i kystsikring og landvinning. Noen steder kan man kunstig regulere fuktigheten i polderen helt nøyaktig, ved å øke eller redusere til- og avrenning. Et eksempel på dette er Aardla-polderen i Estland hvor man regulerer fuktigheten nøyaktig etter jordbrukets behov.
Mange poldere er i dag tettbefolkede områder, der bebyggelse har overtatt etter jordbruk, mens andre fremdeles brukes innen landbruk. Jorden kan være meget fruktbar, noe som skyldes at den ofte har vært havbunn, eller at det er fruktbart slam (silt) som er ført inn fra elver. Mange poldere ligger under havnivå. Polderlandskap er veldig likt marsklandskap. Det har ofte et rikt fugleliv med vadefugler.
Det norske navnet på denne landskapstypen er hentet fra nederlandsk.
AVGARDE

AVGARDE er en konsertserie, som har som sitt formål å opprettholde en kontinuerlig arena for ny musikk i Bergen og regionen rundt. AVGARDE arrangerer konsertkvelder jevnlig gjennom året, minst fire konsertkvelder per sesong. Mesteparten av musikken som fremføres er skrevet av nålevende komponister med en tilknytning til Bergen.
AVGARDE har samarbeidet blant annet med Borealis festival, Kulturhuset USF, Griegakademiet, Ny Musikk, BEK, Bergen Jazzforum, Troldhaugen, Lydgalleriet, Bergen Offentlige Bibliotek, Bergen Arkitektskole, Brasswind festival, Kunstmuseene i Bergen, Kosmo klubb, Bergen Impro Storband og Skrivekunstakademiet.
Prinsesser på sjekker'n

Prinsesser på sjekker'n (originaltittel: Undercover Princesses) er en britisk dokusåpe på fire episoder som gikk på BBC Three i 2010.
Konseptet er at tre prinsesser med arverett til monarkier fra fremmede kulturer, ble plasserte i Ingatestone i England, der de måtte «leve og date» som folk flest. De medvirkende var den tyske Prinsesse Xenia Gabriela Florence Sophie Iris av Sachsen, hertuginne av Sachsen (født 1986 som tipp-oldebarn av kong Fredrik Augustus III av Sachsen), den ugandiske prinsesse (Omumbejja) Nvannungi Sheillah Cindrellah Mfali av Buganda (født 1982 som datter av prins (Omulangira) George William Juuko Walugembe Kassabbanda) (denne påstanden om henne er omstridt), og  prinsesse Nawabzadi Aaliya Sultana Babi av Balasinor (født 1974 som datter av Babi Shri Muhammed Salabat Khanji II, Nawab av Balasinor), et tidligere monarki i det vestlige India.
De tre kvinnene bodde i et hus sammen i Essex, og det primære fokus var på deres søk for å finne kjærligheten i Storbritannia, mens de på samme tid må bli vant til å gjøre ting for seg selv. Kun en av prinsessene, Sheillah Cinderella Nvannungi, klarte å etablere et forhold av varighet, med en tidligere basketballspiller fra Tobago, Paul David som hennes kandidat. 
Ideen kom fra filmen Coming to America fra 1988 med Eddie Murphy.
Serien gikk på NRK1 i 2010.
En mannlig motstykke, Prinser på sjekker'n, ble laget i 2009. En epesialepisode kalt Prinser og Prinsesser på sjekker'n, som inneholdt tidligere ikke viste opptak fra begge seriene ble sendt til slutt.
Kommunale Tjenestemænd og Overenskomstansatte

Kommunale Tjenestemænd og Overenskomstansatte (KTO) er en interesseorganisasjon og sammenslutning som pr. 2007 består av 48 medlemsorganisasjoner med hovedkontor i København.
Organisasjonens formål er å opptre felles i forhandlinger om generelle lønns- og ansettelsesvilkår for kommunalt ansatte tilsluttet KTO.
De 48 medlemsorganisasjonene er oppdelt i fire valggrupper, henholdsvis Landsorganisationen i Danmark, Funktionærernes og Tjenestemændenes Fællesråd, Akademikerne samt øvrige organisasjoner.
Formann er Anders Bondo Christensen.
Vasaloppet 2011

Vasaloppet 2011 ble arrangert den 6. mars 2011, og var den 87. utgaven av Vasaloppet. For 2011 var Frida Dahl kranskulla og Anders Solin var kransmas. Herreklassen ble vunnet for andre året på rad av Jörgen Brink med tiden 3.51.51, det var den sjette raskeste seierstiden i vasaloppets historie. Dameklassen ble vunnet for første gang av Jenny Hansson på 4.25.30. Totalt kom det 14 730 løpere (hvorav 1 532 damer og 13 198 herrer) til start.
Fekting under Sentralamerikanske og karibiske leker 1986

Fekting under Sentralamerikanske og karibiske leker 1986. Fekting var en av flere sporter i de femtende sentralamerikanske og karibiske leker som ble arrangert i Santiago de los Caballeros i Den dominikanske republikk i perioden 24. juni til 5. juli 1986. Det var fjortende gangen som fekting var med i de sentralamerikanske og karibiske leker. Det var ti øvelser, seks for menn og fire for kvinner. Det var både individuelle og lagkonkurranser i florett, kårde og sabel for menn og individuelt og lag i florett og kårde for kvinner. Cuba ble beste nasjon de vant åtte gullmedaljer foran Mexico og Colombia med en hver.
Wucheng (Dezhou)

Wucheng (kinesisk: 武城县; pinyin: Wǔchéng Xiàn) er et fylke i provinsen Shandong i Folkerepublikken Kina. Det ligger under byprefekturet Dezhou.
Befolkningen i 1999 var på 365.217.
Miki Núñez

Operación Triunfo og Eurovision Song Contest

Før Operación Triunfo, studerte Miki gitar og piano samt administrasjon og ledelse. Han var også vokalist i coverbandet Dalton Bang, som han turnerte med i Catalonia. I 2018 prøvesang Miki for den tiende sesongen av realitykonkurransen Operación Triunfo, og endte opp som en av 18 finalister til den første tv-sendte programmet. Han nådde semifinale-rundene og endte til slutt på en sjetteplass.
Miki ble siden en av tretten Operación Triunfo-deltakere som fikk delta i programmets side-konkurranse for å velge Spanias deltaker til Eurovision Song Contest 2019. Han fremførte tre sanger: «Nadie se salva», en duett med Natalia Lacunza, og solosongs «El equilibrio» og «La venda». Mens «El equilibrio» ble slått ut i første runde, gikk sangene «Nadie se salva» og «La venda» videre til finalen Eurovision Gala. 20. januar 2019 ble Miki valgt av tv-seerne til å representere Spania i Eurovision Song Contest med «La venda».
Therese (film)

Om filmen

Den har som underlag fjerde akt av det manuskript som lå til grunn for Gatens barn fra 1914. Siste akt ble spart og ble til en helt frittstående film. I begynnelsen av Therèse kjenner man et sterkt ekko av hvordan Gatens barn sluttet: Moren, som må forlate sitt lille barn og som forbys å noensinne mer treffe det, men navn, personer og miljøer er helt nye.
Innspillingen fant sted i Svenska Biografteaterns studio i Stockholm med noen scener filmet i Röda Kvarns foajé.

Handling

Den unge Therèse har fulgt foreldrenes råd og giftet seg med en ansett og velstående, men betydelig eldre jurist, häradshövding Rell. Hun lever et stille og behagelig liv og er mest opptatt av sin lille sønn. Therèse innleder et vennskap med den unge kriminalrättsassessor Ramb. Selv om det foreløpig ikke har utviklet seg til noe mer, mishager det Rell såpass mye at han brutalt viser henne på dør. Sønnen skal hun aldri mer få møte.
Therèse reiser utenlands. Årene går. Hun lever et eventyrlig og ekstravagant liv hvor hun blir omsvermet og bortskjemt for sin skjønnhet. Når hun flere år senere får vite at hennes mannen har dødd, bestemmer hun seg for å vende tilbake og lete etter sønnen.
På en restaurant blir Therèse kjent med en gjeng studenter. Hun følger med dem hjem på nachspiel hos den unge studenten Gerhard. Der blir Therèse og Gerhard til slutt alene igjen. Hun vegrer seg med hell mot hans tilnærmelser og snart sovner han trett i en stol. Therèse oppdager da at den unge studenten er hennes sønn. Gerhard har samme fødselsmerke på halsen som han hadde. Forskrekket flykter hun derfra.
Om natten bryter det ild ut i leiligheten og om morgenen blir Gerhard funnet død, kvalt av røyken. Den intetanende Therèse kommer for å møte Gerhard og blir anholdt av politiet. Under rettssaken benekter hun envist all skyld til hans død. Til slutt forteller kvinnen om hele sammenhengen til sin forsvarsadvokat, som tror på henne og starter sin egen etterforskning. Da bryter det plutselig ut en ny og like uforklarlig brann i Gerhards leilighet, men med felles anstrengelser lykkes advokaten og politiet å avsløre den eiendommelige årsaken bak begge branntilfellene. Therèse blir frikjent og renvasket. På nytt går hun ensom ut i livet.
UTC+02.00

UTC+02.00 er et belte av tidssoner som ligger to timer før standardtiden UTC. I 2008 omfattet UTC+02.00 følgende områder:
Makoto Kakuda

Karriere

Makoto Kakuda startet sin profesjonelle karriere i Kyoto Purple Sanga (nå kjent som Kyoto Sanga FC) i 2001. Han har også spilt for Nagoya Grampus Eight, Vegalta Sendai, Kawasaki Frontale og Shimizu S-Pulse.
Han ble tatt ut i Japans tropp til VM i fotball U-20 2003.
Øyelokkmøll

Utseende

Små (vingespenn 5 – 14 mm) sommerfugler som særlig kan kjennes på den framskytende, langhårete pannen ("parykk"). De utstående hårene dekker det meste av fasettøynene sett ovenfra, derav det norske navnet på gruppen. Kroppen er forholdsvis kort og trinn, hodet middels stort. Antennene er trådformede og omtrent så lange som 2/3 av forvingelengden. Forvingene er avlange, forholdsvis smale, i spissen avrundede med lange hårfrynser ytterst. De er sterkt varierende på farge: hvite, brune, bronseaktige eller mer eller mindre spraglete. Bakvingene er smale, tilspissede med lange hårfrynser. Beina er forholdsvis lange med markerte sporer.

Levevis

Larvene utvikler seg på ulike planter. Hver enkelt art har vanligvis bare én eller noen få vertsarter, men familien har blitt registrert fra over 20 forskjellige plantefamilier. De nordiske artene lever enten på kurvplantefamilien (Asteraceae), blant andre på ryllik, prestekrage, strandstjerne og forskjellige malurt-arter, eller på løvtrær, blant andre alm, asal, rogn, bjørk, lind, hassel, eik, or, trollhegg, lønn, eple og pære. Noen utenlandske arter lever på bartrær i sypressfamilien (Cupressaceae). Det finnes også arter som angriper nyttevekster, blant annet bomull. De nyklekte larvene minerer inne i bladene på vertsplanten, men etter det første larvestadiet skifter de form (hypermetamorfose), kryper ut og spiser på bladene fra utsiden. Ved kraftige angrep kan de skjelettere bladene helt. De utvokster larvene spinner en kokong av silke med karakteristiske lengderibber, der de forvandler seg til en puppe.
You're Sixteen

Norske versjoner

Lars Mjøen og Tor Endresen har skrevet norske tekster. Mjøens norske versjon bærer tittelen «16 år». Endresens norske versjon heter «Du er fin».

Innflytelse

Sangtittelen har vært emne for parodier av forskjellige artister; fra det Australske punk rock-bandet Frenzal Rhombs «She's Sixty, She's Beautiful And She's Mine» til den Australske singer-songwriter Paul Kellys «You're 39, You're Beautiful And You're Mine», Cold Chisels EP kalt You're Thirteen, You're Beautiful, and You're Mine og Wee Ecks «You're Sixteen Stone».
Rupilia

Utseende

Middelsstore, ovale bladbiller. Hos hunnene er dekkvingene reduserte, dekker ikke hele bakkroppen. På farge er forkroppen gjerne rødlig, dekkvingene mørke med metallgalns.

Levevis

Både larvene og de voksne (imago) er planteetere.

Utbredelse

Slekten er utbredt i Australia.
I.K. Lykke

I.K. Lykke er et norsk aksjeselskap med forretningskontor i Munkegata 48 i Trondheim. Selskapet eier blant annet Bunnpris-kjeden, som er en norsk dagligvarekjede med ca 4% markedsandel. Virksomheten i I.K. Lykke ble etablert av og navngitt etter Iver Knudsen Lykke i Trondheim i 1830, ble omdannet til aksjeselskap 2. februar 1918 og har siden vært familieeid. Også i dag eies selskapet av medlemmer av Lykkefamilien og styrets formann er sjette generasjon, Christian Lykke.
Apple CarPlay

Apple CarPlay (2014–) er en programvare laget av Apple for bruk i biler og andre kjøretøy med større berøringsskjermer.
Den lar sjåføren bruke sin iPhone (versjon 5 eller nyere) mobiltelefon via bilens konsoller og fastmonterte skjermer.  Målet er blant annet å redusere sjansen for ulykker der sjåføren bruker mobiltelefon til samtaler, lytting til musikk fra strømmetjenester, bilnavigasjon.  Den første bil med CarPlay var en Ferrari FF, senere fulgte Hyundai og Volvo. De fleste bilfabrikanter har tilpasninger til Apple CarPlay for sine nyere biler.  Produsenter som Sony og Pioneer har også tilpasninger.
Den fromme fru Signe

«Den fromme fru Signe», med tittelen Herr Espen og fru Signe er skrevet som en pastisj over den danske middelalderballaden «Moderen under Mulde» av den danske dikteren Knud Lyne Rahbek (1760 – 1830). Teksten ble første gang publisert i månedsskriftet Minerva for mars 1788 og seks år senere kom den i Rahbeks Poetiske Forsøg. Det viste seg at visa egnet seg godt for skillingstrykk og Matthias Seest var den første til å få den ut på gaten. Både i Norge og Sverige er den blitt oppfattet som en folkevise og både Moltke Moe og andre folkevisesamlere har notert varianter i sine oppskriftsbøker. Folkemusikksamlere som L.M. Lindeman og Ole Mørk Sandvik har  dokumentert flere melodier til teksten.
«Moderen under mulde» er i TSB-katalogen typologisert som A 68
Om Gud vill

Handling

Det er sommeren 1975 og hetebølge i Stockholm. På dagtid arbeider Juan med å pakke frukt i markedsbodene i byen sammen med broren, som han også bor sammen med. På kveldene setter han i gang med sin andre jobb som vasker i en hurtigmatkjede. Hans kone kommer til Stockholm om syv dager og da må alt være perfekt. Mangelen på søvn og den enorme varmen gjør at ensomheten hans kommer mer til syne. Tidlig hver morgen er plassen hans ved busstoppet opptatt av en vakker kvinne, Juli. Etter noen tilfeldige møter blir det daglige møtet med Juli dagens høydepunkt, og det viktigste som skjer i Juans liv. Om Gud vil, kan fantasier bli virkelighet.
Euphratensis

Euphratensis eller Augusta Euphratensis (Euphratesia; Εὑφρατησία) var en romersk provins i Storsyria. 
En gang mellom 330 og 350 (sannsynligvis ca. 341) ble provinsen Euphratensis utskilt fra Syria Coele langs øvre Eufrats vestre bredd.  Den omfattet blant annet områdene Commagene og Cyrrhestice. 
Hovedstad var Cyrrus eller muligens Hierapolis Bambyce.
Furukorsnebb

Utbredelse

Arten finnes opprinnelig i: Hviterussland, Belgia, Danmark, Estland, Finland, Tyskland, Latvia, Litauen, Nederland, Norge, Polen, Portugal, Russland, Storbritannia og Sverige..
Southern District (Alaska)

Southern District er et tidligere statistikkområde som utgjorde den sørlige og sørøstlige delen av distriktet Alaska. Distriktet ble opprettet før folketellingen i 1880, og ble brukt som statistikkområde til og med ved folketellingen i 1900. 
Av statistiske grunner var Southern District delt inn i de fire statistikkdivisjonene Aleutian (senere Unalaska), Kodiak, Kuskokwim og Southeastern Districts ved folketellingene i 1880 og 1890. Ved folketellingen i 1890 ble den femte statistikkdivisjonen, Nushagak District, opprettet.
Southern District hadde ingen administrative funksjoner, og landområdene var direkte underlagt sentralregjeringen i Sitka.
I 1900 ble Alaska delt inn i dommerdistrikter, som også overtok funksjonen som statistikkområder. Første og tredje dommerdistrikt tilsvarte da grovt sett landområdene til Southern District.
E6-prosjektet Østfold

E6-prosjektet Østfold var et arkeologisk forvaltningsprosjekt ved Kulturhistorisk museum, Universitetet i Oslo, som hadde som mål å undersøke automatisk fredete kulturminner som kom i konflikt med utvidelsen av veitraseen for E6 gjennom Østfold. Undersøkelsene fant sted mellom 2003 og 2006, innenfor kommunene Råde, Sarpsborg, Fredrikstad og Halden. Statens vegvesen bygget i forbindelse med denne utvidelsen sammenhengende firefelts motorvei fra Akershus til grensen mot Sverige. 38 lokaliteter med kulturminner ble berørt. Disse besto hovedsakelig av bosetningsspor og dyrkningsaktivitet. Kulturminnene var fra yngre steinalder, bronsealder og jernalder. Det ble også undersøkt helleristninger fra yngre steinalder og bronsealder.
Under undersøkelsene ble det blant annet avdekket flere til nå ukjente helleristningsfelt, samt en rekke bosetningsspor i form av langhus. Det største av disse ble funnet på Missingen i Råde. Huset, som er datert til romersk jernalder, var ca. 61 m langt, og er det lengste fra denne perioden i Norden.
Cwengyth

Etymologi

Navneleddet cwen har opprinnelse i urgermanske *kwēniz, «kvinne». Navneleddet gyth har opprinnelse i germanske *guntho, «kamp». Den norrøne formen av navneleddet er gunnr.

Kjente personer med navnet

Personene i listen er ordnet kronologisk etter fødselsår.
Créteil

Navn

Navnet Créteil ble registrert første gang som Cristoïlum i martyrologiet skrevet av en munk kalt Usuard i 865. Navnet Cristoïlum kommer fra keltiske ordet ialo (som betyr «Skoglysning», «lysning», «stedet for») suffiks til en pre-latinske radikale crist- hvis betydning er fortsatt uklart. Noen tror Crist er et keltisk ord som betyr "ås", beslektet med Latinske crista og moderne fransk crête, i så fall betydningen av Cristoïlum ville være «lysning på åsryggen» eller «stedet på ryggen». En mer tradisjonell etymologi var at Crist henviser til Jesus Kristus, på grunn av en meget gammel tilstedeværelsen av kristendommen i Créteil og ærbødighet for Saint Agoard og Saint Aglibert, led martyrdøden i Créteil rundt år 400.

Geografi

Créteil er en by i det sørøstre forstadsområdet til Paris. Elven Marne går gjennom byen ikke langt fra stedet hvor Marne mater inn i Seinen i Charenton-le-Pont. Området er en elveslette erodert av handlingene til Marne og Seine. Tilstøtende kommuner inkluderer Maisons-Alfort, Saint-Maur-des-Fossés, Bonneuil-sur-Marne, Limeil-Brévannes, Valenton, Choisy-le-Roi og Alfortville.